O‘zbekiston delegatsiyasi Belgiyada uchrashuvlar o‘tkazdi

Avval xabar berganimizdek, 2014-yilning 17—19-mart kunlari O‘zbekiston tashqi ishlar vaziri Bryusselda “O‘zbekiston — Yevropa Ittifoqi” hamkorlik kengashining navbatdagi majlisida ishtirok etdi.

TIV matbuot xizmatining ma’lum qilishicha, O‘zbekiston delegatsiyasi Bryusselda Yevroparlamentning Xalqaro masalalar bo‘yicha qo‘mitasi raisi Elmar Brok, YeIning energetika bo‘yicha Komissari Gyunter Ettinger va taraqqiyot masalalari bo‘yicha Komissari Andris Piyebalgs bilan uchrashuvlar o‘tkazdi. Ularda O‘zbekiston va Yevroittifoqning turli sohalardagi hamkorligini kengaytirish istiqbollari muhokama qilindi.
Belgiya Senati Raisi Sabin de Betyun, TIV Davlat kotibi Dirk Axten bilan o‘tkazilgan muzokaralarda parlamentlararo darajadagi, siyosiy-diplomatik, iqtisodiy, investitsion va madaniy-gumanitar sohalardagi  O‘zbekiston—Belgiya dialogini rivojlantirish masalalari ko‘rildi.